**Ministru kabineta rīkojuma projekta „Par valsts nekustamā īpašuma Dzērbenes ielā 14, Rīgā, nodošanu Elektronikas un datorzinātņu institūta īpašumā” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Saskaņā ar Publiskas personas mantas atsavināšanas likuma 42.panta pirmo daļu valsts nekustamo īpašumu var nodot bez atlīdzības atvasinātas publiskas personas īpašumā.  Atbilstoši Publiskas personas mantas atsavināšanas likuma 43.pantam lēmumu par valsts nekustamā īpašuma nodošanu bez atlīdzības atvasinātas publiskas personas īpašumā pieņem Ministru kabinets. |
| 2. | Pašreizējā situācija un problēmas | Atbilstoši Valsts zemes dienesta Nekustamā īpašuma valsts kadastra informācijas sistēmas teksta datiem valsts nekustamais īpašums (nekustamā īpašuma kadastra Nr.0100 092 0440) Dzērbenes ielā 14, Rīgā, sastāv no zemes vienības 21 282 m2 platībā (zemes vienības kadastra apzīmējums 0100 092 0440) Dzērbenes ielā 14, Rīgā, un astoņām būvēm (būvju kadastra apzīmējumi 0100 092 0440 001, 0100 092 0440 002, 0100 092 0440 004, 0100 092 0440 006, 0100 092 0440 007, 0100 092 0440 010, 0100 092 0440 011 un 0100 092 0440 012) Dzērbenes ielā 14, Rīgā (turpmāk – valsts nekustamais īpašums).  Valsts nekustamais īpašums ir ierakstīts Rīgas pilsētas zemesgrāmatu nodaļas Rīgas pilsētas zemesgrāmatas nodalījumā Nr.1000 0046 6231 uz Latvijas valsts vārda Elektronikas un datorzinātņu institūta (turpmāk – institūts) personā.  Saskaņā ar Ministru kabineta 2003.gada 16.septembra noteikumu Nr.528 „Izglītības un zinātnes ministrijas nolikums” 24.15.7 apakšpunktu institūts ir Izglītības un zinātnes ministrijas (turpmāk – ministrija) padotībā esoša iestāde.  Pamatojoties uz Zinātniskās darbības likuma 21.2 panta sesto daļu, institūts ir valsts zinātniskais institūts – atvasināta publiska persona.  Kopš 1960.gada institūts darbojas elektronikas un datorzinātņu nozarēs, aktīvi piedalās zinātniskas ekspertīzes veikšanā un Latvijas interešu pārstāvēšanā starptautiskajās institūcijās atbilstoši kompetencei datorzinātņu un elektronikas jomās, kā arī zinātnes un augstākās izglītības integrētas attīstības veicināšanā informācijas un komunikāciju tehnoloģijās un ar tām saistītajās zinātnes nozarēs.  Institūts veic fundamentālos un lietišķos pētījumus informātikā un datorzinātnēs, izmantojot uzkrātās zināšanas signālu apstrādes jomā un ņemot vērā nanoelektronikas attīstību, piedalās valsts un starptautiskos pētījumu projektos un programmās, nodrošina pētījumu rezultātu praktisku izmantošanu, izstrādājot jaunas tehnoloģijas, konkurētspējīgas elektroniskas iekārtas un datorsistēmas, veic zinātnisko izstrāžu realizāciju, iesaistās starptautiskajās zinātniski-pētnieciskajās aktivitātēs, organizācijās, biedrībās un asociācijās, īsteno izglītojošus pasākumus, piedalās akadēmiskās un zinātniskās kvalifikācijas darbu izstrādāšanā, rūpējas par darbinieku profesionālo izaugsmi, organizē zinātniskas konferences, seminārus un lekcijas (tajā skaitā arī starptautiskus), izdod informatīvus materiālus un zinātniskus izdevumus, veic citus ar institūta zinātniskās darbības nodrošināšanu saistītus uzdevumus, tajā skaitā nodrošinot valsts nekustamā īpašuma sastāvā esošo būvju un inženiertīklu ekspluatāciju.  Saskaņā ar institūta darbības stratēģiju 2010.-2016.gadiem institūta stratēģiskais mērķis ir atbilstoši valsts noteiktajai zinātnes un tehnoloģiju attīstības politikai veicināt uz zināšanām balstītas ekonomikas attīstību Latvijā, veicot fundamentālos un pielietojamos pētījumus, ar zinātniskām metodēm iegūstot jaunas zināšanas un izstrādājot inovatīvas tehnoloģijas, sekmējot datorzinātnes, elektronikas, informācijas un komunikāciju tehnoloģiju un ar tām saistīto inženierzinātņu ilgtspējīgu attīstību, kā arī šajās jomās iegūto zināšanu izmantošanu tautsaimniecībā, panākot būtisku progresu jaunu produktu ar augstu pievienoto vērtību radīšanā, tādējādi palielinot Latvijas un Eiropas Savienības ražojošo uzņēmumu konkurētspēju un eksporta potenciālu.  Vienlaikus norādām, ka institūts ir iesaistījies Informācijas, komunikāciju un signālapstrādes tehnoloģiju (turpmāk – IKST) valsts nozīmes pētniecības centra (turpmāk – VNPC) izveidē. Atbilstoši VNPC veidojošo institūciju (*[Virtual Reality Applications Center](http://www.vrac.iastate.edu/)*, institūts, Latvijas Universitātes Matemātikas un informātikas institūts, Rīgas Tehniskā universitāte un Latvijas Universitāte) sadarbības stratēģijai 2011. – 2021.gadam tiek izstrādāts darbības programmas „Uzņēmējdarbība un inovācijas” papildinājuma 2.1.1.3.1.apakšaktivitātes „Zinātnes infrastruktūras attīstība” pirmās projektu iesniegumu atlases kārtas projekta pieteikums, kurā daļa no valsts nekustamā īpašuma sastāvā esošajām būvēm tiek iesaistīta IKST VNPC pētnieciskās infrastruktūras veidošanā, lai sekmētu Latvijas IKST nozares zinātnes un pētniecības ilgtspējīgu attīstību, sasniegtu starptautisko konkurētspēju un sekmīgi iekļautos Eiropas un pasaules zinātnes telpā.  Saskaņā ar institūta zinātniskās padomes 2011.gada 10.jūnija lēmumu Nr.1.1.3.-1/6-11/L5 „Par nekustamā īpašuma Dzērbenes ielā 14, Rīgā nodošanu Elektronikas un datorzinātņu institūta īpašumā” institūta zinātniskā padome ir nolēmusi pārņemt institūta īpašumā valsts nekustamo īpašumu, lai nodrošinātu Ministru kabineta rīkojuma projekta „Par valsts nekustamā īpašuma Dzērbenes ielā 14, Rīgā, nodošanu Elektronikas un datorzinātņu institūta īpašumā” (turpmāk – rīkojuma projekts) 3.1.apakšpunktā minēto funkciju veikšanu.  Ministrijas Nekustamā īpašuma un valsts mantas apsaimniekošanas komisijas 2011.gada 27.maija sēdē (prot. Nr.126, 4.punkts) tika pieņemts lēmums atbalstīt valsts nekustamā īpašuma nodošanu institūta īpašumā. |
| 3. | Saistītie politikas ietekmes novērtējumi un pētījumi | Projekts šo jomu neskar. |
| 4. | Tiesiskā regulējuma mērķis un būtība | Rīkojuma projekts paredz nodot institūta īpašumā valsts nekustamo īpašumu.  Valsts nekustamajam īpašumam esot institūta īpašumā, institūts varēs piesaistīt Eiropas Savienības struktūrfondu finanšu līdzekļus, kā arī savus pašu ieņēmumus, tādējādi nodrošinot valsts nekustamā īpašuma uzlabošanu un modernizēšanu.  Gadījumā, ja iestājas rīkojuma projekta 3.2.apakšpunktā minētais nosacījums, institūtam ir pienākums nekustamo īpašumu (nekustamā īpašuma kadastra Nr.0100 092 0440) Dzērbenes ielā 14, Rīgā, bez atlīdzības nodot valsts īpašumā, tādējādi paredzot iespēju valstij izvērtēt iepriekš minētā nekustamā īpašuma nepieciešamību tās funkciju nodrošināšanai. |
| 5. | Projekta izstrādē iesaistītās institūcijas | Projekts šo jomu neskar. |
| 6. | Iemesli, kādēļ netika nodrošināta sabiedrības līdzdalība | Jautājuma būtība ir saistīta ar ministrijas padotības iestādes valdījumā esošā valsts nekustamā īpašuma nodošanu šīs iestādes īpašumā, lai varētu nodrošināt pilnvērtīgu un nepārtrauktu valsts nekustamā īpašuma apsaimniekošanu un attīstību, piesaistot Eiropas Savienības struktūrfondu finansējumu un pašu finanšu līdzekļus. Līdz ar to šis jautājums neparedz ieviest tādas izmaiņas, kas varētu ietekmēt sabiedrības intereses. |
| 7. | Cita informācija | Nav. |

Anotācijas II, III, IV, V un VI sadaļa – projekts šīs jomas neskar.

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Rīkojuma projekta izpildi nodrošinās institūts. |
| 2. | Projekta izpildes ietekme uz pārvaldes funkcijām | Esošās funkcijas un uzdevumi netiek paplašināti un netiek sašaurināti. |
| 3. | Projekta izpildes ietekme uz pārvaldes institucionālo struktūru. Jaunu institūciju izveide | Jaunas valsts institūcijas netiek izveidotas. |
| 4. | Projekta izpildes ietekme uz pārvaldes institucionālo struktūru. Esošu institūciju likvidācija | Projekts šo jomu neskar. |
| 5. | Projekta izpildes ietekme uz pārvaldes institucionālo struktūru. Esošu institūciju reorganizācija | Projekts šo jomu neskar. |
| 6. | Cita informācija | Iesniedzamajiem dokumentiem nav piešķirams lietojuma ierobežojuma statuss.  Rīkojuma projekts attiecas uz tieslietu politiku.  Ministru kabineta rīkojums „Par valsts nekustamā īpašuma Dzērbenes ielā 14, Rīgā, nodošanu Elektronikas un datorzinātņu institūta īpašumā” pēc apstiprināšanas Ministru kabinetā būs pieejams Interneta tīklā: datu bāzē [www.likumi.lv](http://www.likumi.lv) un datu bāzē www.vestnesis.lv. |

Izglītības un zinātnes ministrs R.Broks

Vizē:

Valsts sekretāra vietniece,

valsts sekretāra pienākumu izpildītāja I.Štāle

01.07.2011 13:17

987

D.Putāne

67047889, diana.putane@izm.gov.lv